In-Nerazzurro Newsletter ta' kull xahar mill-Inter Club Malta April 2020 F'din il-ħarġa… L-Editorjal: Corona! Le grazzi… Mill-kalendarju ta' l-Inter Club Malta Leġġendi Nerazzurri - Ruben Sosa minn Lawrence Cutajar Id-Derby d'Italia - Meta l-Inter taw sitta lil Juventus minn Mario Formosa Holt Ricordi mill-Passat - April minn Lawrence Cutajar L-avversarji fl-Ewropa League L-Istaġun Interista 2019/20 L-Editorjal: Corona! Le grazzi… Ma tantx hemm xi tgħid. Il-pandemija tal-Coronavirus ħalla caos sħiħ anke fil-futbol. Kollox wieqaf u hekk xieraq però f'dan l-aħħar xahar rajna l-limitazzjonijiet ta' min imexxi din il-logħba tant maħbuba kemm fuq bażi nazzjonali kemm dik Ewropeja. Se jiġri ħadd ma jaf jew aħjar hemm diversi idejat u ipotesi. Li hu żgur hu li l-Ewropej li kellhom isiru f'Ġunju ġew spostati għas-sena 2021. Fejn jidħol dan l-istaġun wieħed irid biss jistenna u jimxi ġurnata b'ġurnata ma kif din il-pandemija qed tisvolġi ruħha mad-dinja kollha. L-uniku sinjal ċar u konkret matul il-ġranet fejn il-futbol kien Babilonja sħiħa ġie mid-diriġenza Interista li wriet biċ-ċar kemm tassew għandha għal qalba s-saħħa kemm tal-poplu kif ukoll tal-atleti. Kienu l-Inter biss l-uniċi li rrtiraw lit-tim tal-U-19 mill-kompetizzjoni tal-Youths Champions League. B'din il-pubblikazzjoni n-Nerazzurro jgħalaq sena. Iva sena ilu kienet ħarġet l-ewwel edizzjoni tan-Nerazzurro online. Il-grazzi tiegħi llum imur lejn dawk kollha li b'xi mod jew ieħor taw l-għajnuna tagħhom permezz ta' artikli li żammew din il-newsletter ħajja. Mingħajr ma ħadd ma jieħu għalih ringrazzjament speċjali mmur għaż-żewġ kollaboraturi tiegħi Lawrence Cutajar u Mario Formosa Holt. U la semmejt lil dawn iż-żewġ persuni, nsemmi wkoll il-proġett lit-tlieta li aħna dħalna għalih. Il-pubblikazzjoni ta' sensiela ta' kotba fuq l-Inter. U l-ewwel wieħed f'din is-sensiela ser ikun ifakkar l-10 Anniversarju minn meta l-Inter rebħu ħames unuri f'sena kalendarja. Dan ix-xogħol sar b'ħafna dedikazzjoni u aħna ċerti li din is-sensiela se tkun ta' suċċess ma kull min għandu għal qalbu l-kuluri Nerazzurri. Ngħalaq billi barra f'isem il-President u l-Kumitat nawguralkom l-isbaħ xewqat għall-Għid it-Tajjeb nispera li dan il-flaġell ma jdumx ma jgħaddi sabiex flimkien nerġaw nibdew niltaqgħu biex insegwu lit-tim tagħna - l-INTER… Amala…. Għall-aħħar aħbarijiet sportivi u kummenti b' mod partikolari l-Futbol u l-Formula 1, nistedinkom iżżuru l-paġna li Antonello għandu fuq Facebook bl-isem ta' Mill-kalendarju ta' l-Inter Club Malta Attivitajiet Xewqat sbieħ f'għeluq sninhom lil: In-Nutar Sam Abela; Dejan Agius; Joseph Attard; James Azzopardi; Joan Azzopardi; Christopher Balzia;Antoine Barbara; Maria Barbara; Michael Barbara; Darren Bonello; Gianluca Bonello; Alan Bonnici; Harry Borda; Adrian Borg; Daniel Borg; Karl Borg; Renè Briffa; Lennex Brincat; Eugenio Buhagiar; Dale Pierre Busuttil; Ludwig Calleja; Paul Calleja; Ariane Camilleri; Shawn Cassar; Arthur Ciantar; Karlston Cilia; Faye Coleiro; Anthony Debono;Thomas Philip Debono; Joseph Debrincat; Mark Delicata; Pierre Ebejer; Angelo Farrugia; Franco Farrugia; John Farrugia; Joseph Ferriggi; Christopher Formosa; Samuel Formosa; Noel Galea; Sunny Galea; Steve Grixti; Marco Ippolito; Glenn Magro; Sandro Mangion; Ian Micallef; Christian Mifsud; Vince Mifsud; Ivin Mizzi; Joseph Muscat; Adrian Pace; Faith Pace Gasan; Kayleigh Portelli; Antonello Rizzo Naudi; John Said; Fabio Spiteri; John Suda; Dane Xuereb; Jonathan Xuereb; Michael Xuereb; Clifford Zahra; Frans Zahra; Christopher Zerafa… Leġġendi Nerazzurri - Ruben Sosa minn Lawrence Cutajar Ruben Ardaiz Sosa twieled ġewwa Montevideo fl-Urugway nhar il-25 ta' April 1966. Hu beda l-karriera kalċistika tiegħu mal-Danubio Montevideo fis-sena 1985. Sosa mall-ewwel wera l-kapaċitajiet tiegħu u fil-fatt ma dan it-tim Urugwajan għamel erba' staġuni li fihom lagħab total ta' 72 partita fil-kampjonat u skorja 27 gowl. Fil-bidu tal-istaġun 1985/6 hu ffirma mall-Ispanjoli ta' Real Saragoza. Ma dan it-tim Spanjol hu għamel total ta' 3 staġuni fejn lagħab b'kollox 106 partita u anke skorja t-total sabiħ ta' 33 gowl. Il-karateristiċi ta' Ruben Sosa b'dik il-ġirja miċidjali fuq il-linja biex f'daqqa joħroġ għan nofs u jaħsad lil kull difiża, il-'crosses' tiegħu u anke l-freekicks miċidjali, malajr ġew innotati mit-tim Taljan tal-Lazio. Fil-fatt Sosa ingħaqad mal-Biancocelesti fil-bidu tal-istaġun 1988/89. Hu ħalla mpatt tajjeb ġewwa Ruma u dejjem kien wieħed mill-protagonisti tat-tim. Mal-Lazio Sosa lagħab erba' staġuni b'total ta' 124 partita u skorja 40 gowl fil-kampjonat. Fil-bidu ta' l-istaġun 1992/93 il-President ta' dak iż-żmien Ernesto Pellegrini xeħet għajnejh fuq dan l-attakkant veloci Urugwajan. U kien propju f'dan l-istaġun li Sosa għamel id-debutt tiegħu bil-flokk Nerazzurro. L-ewwel partita tiegħu kienet fil-Coppa Italia nhar is-26 ta' Awwissu 1992 f'rebħa li l-Inter għamlu għand Reggiana bl-iskor ta' 4-3 b'Ruben Sosa jiskorja t-tieni gowl tal-partita u l-ewwel wieħed mall-Inter wara biss 30 minuta logħob. Fl-ewwel staġun tiegħu, taħt il-gwida tal-kowċ Osvaldo Bagnoli, kemm Sosa u kemm l-Inter kellhom staġun tajjeb. Fil-fatt Sosa fil-kampjonat lagħab total ta' 28 partita u skorja 20 gowl. In-Nerazzurri spiċċaw fit-tieni post tal-kampjonat b'46 punt. F'dan l-istaġun Ruben Sosa spiċċa l-aqwa skorer tal-Inter bil-plejer ta' warajh Igor Shalimov b'9 gowls. L-istaġun ta' wara, jiġifieri 1993/94, kien wieħed ferm altalenanti għall-Inter li f'ċerti mumenti kienu anke fil-periklu li jiġu relegati. Fil-fatt wieħed jista' jgħid lin-Nerazzurri serħu rashom biss erba' logħbiet minn tmiem il-kampjonat b'rebħa ta' 4-1 f'San Siro kontra Lecce. Matul l-istaġun l-Inter bidlu wkoll il kowċ u flokk Bagnoli daħal fit-tmun tat-tim Giampiero Marini. Dak li ma għamlux fil-kampjonat, l-Inter għamluh fl-Ewropa. Fil-fatt in-Nerazzurri rebħu it-tieni Tazza UEFA fl-istorja tagħhom b'Sosa jirbaħ l-ewwel u l-uniku unur bil-flokk Nerazzurro. F'din il-kompetizzjoni Sosa lagħab total ta' 10 partiti u skorja gowl wieħed fis-semifinali kontra Cagliari meta fil-61' poġġa lill-Inter parzjalment fil-vantaġġ bl-iskor ta' 2-1. Finalment dakinhar l-Inter ħarġu telliefa 2-3, pero qalbu r-riżultat ħmistax wara ġewwa San Siro meta ħarġu rebbieħa 3-0 u kkwalifikaw għal finali. L-istagun 1994/95, kien l-aħħar wieħed għal Rueben Sosa bil-flokk Nerazzurro. F'dan l-istaġun Sosa lagħab 20 partita u skorja 8 gowls. L-aħħar partita tiegħu mall-Inter kienet nhar l-4 ta' Ġunju 1995, partita tal-kampjonat li l-Inter rebħu f'San Siro kontra Padova bl-iskor ta' 2-1. Fil-fatt b'din ir-rebħa l-Inter aċċertaw ruħhom minn post fit-Tazza UEFA l-istaġun ta' wara. Wara li telaq lill-Inter Sosa għamel staġun il-Germanja ma' Borussia Dortmund u staġun mat-tim Spanjol ta' Club Deportivo Logroñés. Wara dan huwa għamel total ta' 8 staġuni ma' Nacional Montevideo b'interval fl-istaġun 2002/03 meta għamel staġun jilgħab fic-Ċina ma' Shangai Shenhua. Għalkemm Ruben Sosa lagħab biss tlett staġuni mall-Inter, bla ebda dubju xorta baqa fil-qalb tat-tifosi Nerazzurri. Hu min naħa tiegħu dejjem baqa' juri rispett kbir lejn l-istess tifosi u stima kbira lejn is-soċjeta Nerazzurra. Bla dubju UNO DI NOI għall-dejjem. Id-Derby d'Italia - Meta l-Inter taw sitta lil Juventus minn Mario Formosa Holt Le din mhux ċajta tal-Ewwel ta' April! Dan hu riżultat reali li seħħ propju fix-xahar ta' April ta' ftit aktar minn 65 sena ilu ezatament fis-sena 1954. Dan ir-riżultat mhux frott tal-immaġinazzjoni ta' xi Interist iffissat, iżda huwa mniżżel fl-istorja tal-kampjonat Taljan. Ninsabu fil-bidu tas-snin ħamsin. President tal-klabb kien Carlo Rinaldi Masseroni. Huwa kien ħa r-riedni f'idejh fi tmiem it-Tieni Gwerra Mondjali. Kowċ Interista kien Alfredo Foni, bniedem dixxiplinat kważi żżejjed. Foni ħafna drabi kien ikkritikat minħabba t-tattika difensiva esagerata tiegħu. U dan minkejja li t-tim immexxi minnu kien jipposjedi attakk miċidjali. Dan il-'forward line' atomiku kien magħmul minn Benito Lorenzi, Stefan Nyers u Lennart 'Nacka' Skoglund. Foni kien ħa t-tmexxija tal-Inter f'idejh fil-bidu tal-istaġun 1951/52, meta ħa post Aldo Olivieri. Fiż-żewġ staġuni ta' wara huwa mexxa lit-tim Interista għar-rebħ ta' żewġ Scudetti konsekuttivi. F'dawn iż-żewġ staġuni l-antagonisti principali tan-Nerazzurri kienu l-Juventus. Fl-istaġun 1952/53 iż-żewġ timijiet irregistraw rebħa kull wieħed fil-grawnds rispettivi tagħhom. Nhar l-4 ta' Jannar 1953, l-Inter għelbu lil Bianconeri 2-0 ġewwa San Siro b'gowls ta' Lorenzi u Skoglund. Erba' xhur wara kien imiss rebħa Juventina 2-1 ġewwa Turin. Wara din il-logħba kien imiss żewġ telfiet oħra konsekuttivi għan-Nerazzurri, iżda finalment rebħu l-kampjonat 1952/53 b'47 punt, tnejn iżjed mir-rivali eterni taghhom. Ħafna huma tal-fehma li tim rebbieħ m'għandekx tibdlu. U Foni hekk għamel! Ma biddel kważi lil ħadd mill-plejers li bihom rebaħ l-Iscudetto fl-istaġun 1952/53. Minkejja li kellhom sfida qawwija minn għand Fiorentina, in-Nerazzurri bdew l-istaġun 1953/54 fuq nota verament tajba. Fil-fatt fl-ewwel ħdax -il logħba huma għamlu seba' rebħiet u erba' spiċċaw draw. Rebħiet sbieħ u konvinċenti kienu dawk kontra Spal 4-2, Bologna 3-0, fid-Derby della Madonnina kontra Milan 3-0 bi tlett gowls minn Stefan Nyers, Napoli 2-0 u kontra l-istess Fiorentina 2-1 li allura malajr ċedew il-pass u flokhom bħala antagonisti tan-Nerazzurri issa nsibu lil Juventus. Fil-fatt il-partita tal-ewwel rouwnd bejn il-Bianconeri u n-Nerazzurri ntlagħbet ġewwa Turin nhar it-22 ta' Novembru 1953 u spiċċat fi draw ta' 2-2 minkejja l-vantaġġ Interista ta' żewġ gowls. Ġimgħatejn wara n-Nerazzurri sofrew l-ewwel telfa tal-kampjonat kontra Udinese ġewwa Milano, sabiex wara għamlu serje pożittiva ta' sitt rebħiet u sitt draws. Kien propju dawn il-logħbiet li fihom l-Inter kisbu biss punt li taw ftit nifs lil Juventus u għamlulhom kuraġġ biex jibqgħu jsegwu mill-qrib lill-Inter. Eżatt nhar il-bidu tar-rebbiegħa tal-1954, waslet it-tieni telfa Nerazzurra kontra Milan bl-iskor ta' 2-0, biex Ħadd wara l-Inter reġgħu rritornaw għar-rebħ kontra Sampdoria. Ħadd wara din ir-rebħa fuq il-Blucerchiati, jiġifieri l-4 ta' April 1954, fil-kalendarju kien imiss dik lit-Taljani jħobbu jsejħula bħala 'match-clou' tal-kampjonat, il-partitissima, id-Derby d'Italia. Kienet ġurnata mill-isbaħ u din id-darba l-Inter kienu 'home'. Nieqes mill-formazzjoni Nerazzurra kien hemm Benito Lorenzi, mlaqqam Veleno li kien spiċċa bħala it-tieni l-aqwa skorer tal-istaġun bi 12 –il gowl. Intant l-Inter niżlu għal din il-partita mportantissima b'din il-formazzjoni: Ghezzi, Vincenzi, Giacomazzi, Neri, Giovannini, Nesti, Armano, Mazza, Brighenti II, Fattori u Skoglund. Bħala referee ntagħżel l-aqwa wieħed tal-mument Sig. Jonni li f'dak l-istaġun irrefja seba' partiti tal-Inter. Ngħadu mill-ewwel għal logħba li tinteressana, fejn naraw lil benjamini tagħna joħorġu b'determinazzjoni kbira u ma taw l-ebda ċans lill-avversarji jirraġunaw u jaħsbu x'inhu jiġri. Tant li l-ewwel taqsima għalqet bin-Nerazzurri fil-vantaġġ ta' 2-0. Fit-tieni taqsima l-gowls komplew ġejjien sabiex il-partita spiċċat b'rebħa Interista bl-iskor ta' 6-0. Għal dawk li jħobbu l-kronaka u l-istatistika ngħidu li l-gowls ġew minn Skoglund u Brighenti II li skurjaw żewġ gowls kull wieħed, waqt li Armano u Nesti skurjaw gowl kull wieħed. Din kienet l-akbar rebħa tal-Inter fuq Juventus u żgur waħda mill-iżjed li tat sodisfazzjon lil poplu Nerazzurro. U dan bilfors meta wieħed iqis il-potenzjal tat-tim Juventin ta' dak iż-żmien. Anke grazzi għal din ir-rebħa u l-forma brillanti tat-tim matul l-istaġun, in-Nerazzurri spiċċaw biex rebħu it-tieni Scudetto konsekuttiv b'51 punt, punt fuq il-Juventus u seba' fuq il-Milan, li spiċċaw fit-tielet post. Ricordi mill-Passat - April minn Lawrence Cutajar Minn din il-ħarġa tan-Nerazzurro se nibdew nżuru avvenimenti li ġraw matul is-snin fix-xahar partikulari li din in-Newsletter tkun qed tiġi ppubblikata. Aħna persważi li din l-ideja se tiġi milqugħa tajjeb minnkom ilkoll. 12 ta' April 1995: Waqt assemblea tas-soċi, Massimo Moratti ġie elett biex ikun it-tna –il President fl-istorja tal-Inter. Massimo Moratti għamel 18 –il sena President tal-Inter sall-istaġun 2013-2014, b'interuzzjoni ta' żewġ staġuni biss, 2004-2005 u 2005-2006, meta bħala President kien hemm il-mibki iżda qatt minsi Giacinto Facchetti. Bla dubju Massimo Moratti kompla fit-triq ta' missieru u rega' poġġa lill-Inter mal-elite tal-futbol Taljan u dak Ewropew. Ir-rebħ tat-Tripletta jibqa' sinonimu miegħu għal dejjem. 13 ta' April 1947: Giuseppe Meazza skorja fl-44 minuta tal-ewwel taqsima f'logħba tal-kampjonat kontra Triestina ġewwa San Siro li fiha n-Nerazzurri ħarġu rebbieħa 5-2. Propju dan il-gowl kien l-aħħar wieħed fil-karriera ta' Meazza bil-flokk Nerazzurro. Giuseppe Meazza lagħab 14 –il staġun mall-Inter li fihom b'kollox lagħab 408 partiti u skorja total ta' 287 gowl (246 gowl fil-kampjonat, 29 gowl fit-Tazzi Ewropej u 12 fil-Coppa Italia). 22 ta' April 2007: B'rebħa ġewwa Siena ta' 2-1 b'żewġ gowls ta' Marco Materazzi u t-telfa ta' Roma ġewwa Bergamo, l-Inter kienu matematikamenti ċerti mir-rebħ tal-Kampjonat staġun 2006-2007 u tal-15 –il Scudetto fl-istorja tagħhom u dan meta kien għad jonqos ħames partiti oħra għal tmiem il-kampjonat. 24 ta' April 1910: l-Inter għelbu lil Pro Vercelli 10-3 f'deċider għar-rebħ tal-Kampjonat 1909-1910 li saret ġo Vercelli stess biex rebħu l-ewwel Kampjonat fl-istorja tagħhom. Din il-logħba tibqa' miftakra għaliex il-Vercellesi niżlu b'formazjoni tat-tfal wara disgwid mal-Federazzjoni fuq id-data ta' l-istess deċieder. 24 ta' April 1938: L-Ambrosiana jegħlbu lil Bari 2-0 'away' b'gowls ta' Meazza u Frossi fl-aħħar logħba tal-Kampjonat staġun 1937-1938. B'din ir-rebħa l-Ambrosiana rebħu r-raba' Scudetto fl-istorja tagħhom b'total ta' 41 punt, 2 aktar mill-Juventus. 26 ta' April 1994: L-Inter jegħlbu lil Casino Salsburg fl-ewwel leg tal-finali tat-Tazza UEFA tal-istaġun 1993-1994 ġewwa Vienna. Il-gowl uniku tal-partita ġie skorjat minn Nicola Berti wara 35 minuta logħob. L-Inter kellhom lil Alessandro Bianchi mkeċċi fil-bidu tat-tieni taqsima. 27 ta' April 1980: B'gowl ta' Roberto Mozzini fl-aħħar mumenti tal-partita f'San Siro kontra Roma li spiċċat 2-2, Inter jieħdu l-punt neċessarju u jagħmlu ruħhom ċerti mir-rebħ tat 12 –il Scudetto fl-istorja tagħhom meta kien fadal żewġ partiti għal tmiem il-Kampjonat 1979-1980. 28 ta' April 1963: F'partita diffiċli n-Nerazzurri għelbu lil Juventus 1-0 ġewwa il-Comunale ta' Turin b'gowl ta' Sandro Mazzola wara 27 minuti logħob. Permezz ta' din ir-rebħa l-Inter għamlu ċert mir-rebħ tat-tmien Scudetto fl-istorja tagħhom u dan meta kien fadal 3 logħbiet oħra biex jiġi fi tmiemu l-Kampjonat 1962-1963. Dan kien l-ewwel kampjonat mirbuħ fl-era tal-GRANDE INTER tal-President Angelo Moratti, Italo Allodi u Helenio Herrera. L-avversarji fl-Ewropa League - Il-Getafe Il-Getafe Club de Fútbol magħruf sempliċiment bħala Getafe huwa tim Spanjol mill-belt ta' Getafe, subborg metropolitan tal-belt kapitali, Madrid. Dan il-klabb mill-belt ta' Getafe jaf il-twelid uffiċċjali tiegħu wara l-gwerra Ċivili Spanjola, fl-24 ta ' Frar 1946, meta ħames persuni tal-lokal, Enrique Condes Garcia, Aurelio Miranda Olavaria, Antonio Corridor Lozano, Manuel Serrano Vergara u Miguel Cubero Francés iddeċidew li jwaqqfu klabb marbut mal-belt tagħhom li ħa l-isem ta' Club Getafe Deportivo. Wara biss 40 sena ta' attività nhar it-8 luglio 1983 wara l-falliment ta' l-ewwel klabb, ġie mwaqqaf dak tal-lum, il-Getafe Club de Fútbol, li beda jiġi meqjus bħala r-raba' tim ta' belt kapitali ta' Madrid (wara Real Madrid, Atlético Madrid u Rayo Vallecano). Dan minkejja li l-belt ta' Getafe hija meqjusa bħala muniċipalità għalija. Furzata fl-istaġun 1983/1984 li tibda mill-kampjonati reġjonali f'perjodu ta' 20 sena Los Azulones, kif huma magħrufa għal kulur blu tal-flokk tagħhom, irnexxilhom jirbħu l-promozzjoni fl-għola diviżjoni Spanjola, la Primera División. Data oħra mportanti fl-istorja ta' dan il-klabb mingħajr ebda dubju hi dik tal-21 ta' April 2011 meta l-proprejtà għaddiet f'idejn il-Royal Emirates Group immexxi mill-emir Butti bin Suhail Al-Maktoum, li jirrappreżenta lil Sheikh Mansur bin Zayd al Nahyan, president tal-Manchester City u Al-Jazira. Il-bidla effettiva saret fl-1 ta' Lulju 2012 fejn l-isem tat-tim inbidel Team Dubai Getafe. Fejn jidħlu l-unuri dawn huma limitati biss fir-rebħ tat-Segunda Division B fl-istaġun 1998/99, dak Preferente fl-istaġun 1985/86, Kampjonat Reġjonali 1a Divisione fl-istaġun 1984/85 u Kampjonat Reġjonali 2a Divisione fl-istaġun 1983/84. Barra minn hekk għal żewġ staġuni konsekuttivi 2006/07 u 2007/08 kienu finalisti tal-Coppa de Rey u semifinalista fl-istaġun 2009/10. Fejn jidħlu l-kompetizzjonijiet Ewropej, il-Getafe barra dan l-istaġun irnexxilhom jikkwalifikaw darbtejn oħra fl-Ewropa League/ Coppa UEFA fejn l-aħjar riżultat kisbuh fl-istaġun 2007/2008 meta taħt il-kowċ Daniż Michael Laudrup waslu sal-Kwarti tal-Finali u ġew eliminati mir-regola tal-'gowls away' meta ġew draw 1-1 away u 3-3 home kontra l-Bayern Munich.Illum il-Los Azulones huma mmexxija minn fuq il-bank minn José Bordalás u president hu Ángel Torres Sánchez. Huma jilgħabu l-logħob tagħhom home fil-Coliseum Alfonso Pérez li jesa' 17,393 post. - Il-Getafe 2019/2020 - José Bordalás - Kowċ - Ángel Torres Sánchez - President - Coliseum Alfonso Pérez - il-Ground L-Istaġun Interista 2019/20 Kampjonat 2019/2020